डरैडरमा बक्सिङ प्रशिक्षण
सुस्मिता राई गत वर्षको कात्तिकमा सम्पन्न यू–१९ राष्ट्रिय बक्सिङ प्रतियोगिताकी स्वर्ण पदक विजेता हुन् । उनीसँगै नरिका राई र त्रिसा लिम्बूले पनि स्वर्ण जितेका थिए । तीन जनाले स्वर्ण र आयुशा पोखरेलले रजत जितेपछि प्रतियोगितामा झापाली महिला टोली च्याम्पियन भएको थियो ।
बिर्तामोड — सुस्मिता राई गत वर्षको कात्तिकमा सम्पन्न यू–१९ राष्ट्रिय बक्सिङ प्रतियोगिताकी स्वर्ण पदक विजेता हुन् । उनीसँगै नरिका राई र त्रिसा लिम्बूले पनि स्वर्ण जितेका थिए । तीन जनाले स्वर्ण र आयुशा पोखरेलले रजत जितेपछि प्रतियोगितामा झापाली महिला टोली च्याम्पियन भएको थियो ।नियमित प्रशिक्षणमा सहभागी भएकै कारण सुस्मिता बक्सिङ सिक्न थालेको तीन महिनामै राष्ट्रियस्तार पदक जित्न सफल भएकी थिइन् । उनी नियमित प्रशिक्षणमा सहभागी हुने खेलाडीमा पर्छिन् । तर, कोरोना भाइरसको महामारीले चैतयताको उनको प्रशिक्षणमा ठूलो धक्का पुगेको छ । हुन त उनी अहिले पनि नियमित प्रशिक्षणमै छिन् । पहिलाजस्तो निर्धक्क होइन, डराएरै प्रशिक्षणमा सहभागी हुन्छिन् । चन्द्रगढीस्थित मेची रंगशालाभित्रको सेमी कभर्डहलमा सेनिटाइजर दल्दै सामाजिक दूरीका साथ सुस्मितासँगै उनका साथीहरूले बक्सिङको प्रशिक्षण लिइरहेका छन् ।‘प्रशिक्षणमा त दैनिक आइरहेका छौं । तर, कोरोनाको डरले स्पाइरिङ (पार्टनरसहित) ट्रेनिङ लिन पाइरहेका छैनौं,’ सुस्मिताले भनिन्, ‘कोरोनाले हाम्रो खेलजीवन पूरै बिथोदिएको छ ।’ कोरोनाका कारण राष्ट्रिय तथा अन्तर्राष्ट्रिय सबै प्रतियोगिता स्थगित छन् । नियमित प्रशिक्षणसमेत नहुँदा खेलाडीलाई शारीरिक र मानसिक रूपमा असर पुग्ने गरेको प्रशिक्षक डम्बरबहादुर लिम्बूले बताए । ‘त्यस्तो हुन नदिन हामीले स्वास्थ्य सुरक्षाका सबै उपाय अपनाएर प्रशिक्षण गरिरहेका छौं,’ उनले भने ।‘बिहान आफैं आएर रंगशालामा दौडिन्छौं । बेलुका चन्द्रगढी आसपासका साथी भेला भएर गुरुसँग सिक्छौं,’ २३ बर्षीय इसाक जनक शाहीले सुनाए । ‘गुरुसँग सिक्न त दैनिक आइरहेका छौं । तर, कोरोनाले पहिलाजस्तो खुलेर सबै साथी भेला भएर ट्रेनिङ लिन पाइरहेका छैनौं,’ उनले भने । उनी आठौं राष्ट्रिय खेलकुद प्रतियोगिताका कांस्य पदक विजेता हुन् । शारीरिक व्यायामले कोरोनासँग लड्नसक्ने शक्ति बढाउँछ भन्ने सुनेकाले प्रशिक्षणमा आउँदा घरबाट कसैले रोकटोक नगर्ने उनले सुनाए ।चन्द्रगढीस्थित सेमी कभर्डहलमा प्रशिक्षक चन्द्रबहादुर लिम्बूबाट बक्सिङ प्रशिक्षण लिँदै खेलाडी । तस्बिर : अर्जुन/कान्तिपुरअहिले दैनिक १८ जना खेलाडी प्रशिक्षणमा आउने गरेका छन् । ‘खेलाडीलाई अन्यत्र भड्किन नदिन पनि प्रशिक्षण सुरु गर्नुपर्ने बाध्यता भयो,’ बक्सिङ संघका केन्द्रीय उपाध्यक्ष भोजराज सिटौलाले भने, ‘केन्द्रीय समितिको तर्फबाट हामीले गर्नुपर्ने सहयोग र समन्वय गरिरहेका छौं । बेलाबेलामा म आफैं आएर पनि खेलाडीको हौसला बढाउने काम गरिरहेको छु ।’‘खेलाडीलाई कहिलेसम्म घरमा बस्न भन्नु ? आफू सुरक्षित भएर ट्रेनिङ गर्नुको विकल्प छैन,’ प्रशिक्षक लिम्बूले भने । बक्सिङ खेलको प्रशिक्षण जिल्लामा चन्द्रगढीमा मात्र हुने गरेको छ । लिम्बू जिल्लामा लोकप्रिय बक्सिङ प्रशिक्षकमा पर्छन् । उनको प्रशिक्षणमा रहेको जिल्लाको महिला बक्सिङ टोली प्रदेश १ च्याम्पियनसमेत हो ।कोरोना सुरु हुनुअघि गत डिसेम्बरमा लिम्बूकै नेतृत्वमा चीनमा भएको ग्रान्डस्लाम ओपन अन्तर्राष्ट्रिय बक्सिङ प्रतियोगितामा नेपालका तर्फबाट प्रदीप महर्जन उपाधि जित्न सफल भएका थिए । ०४२ देखि बक्सिङ खेलमा लागेका लिम्बू ०५२ देखि प्रशिक्षकका रूपमा सक्रिय छन् ।